钦定古今图书集成/明伦汇编/闺媛典/第005卷 > 《燕歌行》魏·文帝
## 钦定古今图书集成/明伦汇编/闺媛典/第005卷 > 《燕歌行》魏·文帝

秋风萧瑟天气凉，草木摇落露为霜。群燕辞归雁南
翔，念君客游思断肠。慊慊思归恋故乡，君何淹留寄
他方。贱妾茕茕守空房，忧来思君不敢忘。不觉泪下
沾衣裳，援琴鸣弦发清商。短歌微吟不能长，明月皎
皎照我床。星汉西流夜未央，牵牛织女遥相望，尔独
何辜限河梁。

别日何易会日难，山川悠远路漫漫。郁陶思君未敢
言，寄书浮云往不还。涕零雨面毁形颜，谁能怀忧独
不叹。《展诗》清歌聊自宽，乐往哀来摧心肝。耿耿伏枕
不能眠，披衣出户步东西。悲风清厉秋气寒，罗帏徐
动经秦轩。仰戴星月观云间，飞鸧晨鸣声可怜，留连
顾怀不自存。